Obwohl de Schwarzwald längeri Zit zum Römische Riich ghört het, werd er nu wenig i de Antike Literatur gnennt (lat. Mons Abnoba; agr. ᾿Άβνοβα ὄρη, Ábnoba órē). Im Schwarzwald selber isch d Waldgöttin Abnoba verehrt worde. De Ammianus Marcellinus brucht dagege de Name Marciana silva, und so au d Peutingersche Tafle (Tabula Peutingeriana). De Name ghört alefalls zu ahd. marcha "Grenze" oder zu ae. mierce "dunkel". De hütig Name erschint zerstmol inere Urchund usem Joor 868 vom Chloster Sanggalle: juxta fluvium Melia in saltu Svarzwald ("bim Fluss Meehlin im Waldgebirge Schwarzwald").